EFTA-TILSYNSMYNDIGHEDENS BESLUTNING Nr. 69/94/KOL af 27. juni 1994 om godkendelse af et bekæmpelsesprogram og om supplerende garantier for visse fiskearter til Sverige med hensyn til forårsviræmi hos karper

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 5, i bilag I til aftalen om Det Europæiske Økonomiske Samarbejdsområde omhandlede retsakt om dyresundhedsmæssige betingelser for afsætning af akvakulturdyr og -produkter (Rådets direktiv 91/67/EØF, i det følgende benævnt akvakulturretsakten), særlig artikel 12,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra c) og e), og

ud fra følgende betragtninger:

Ved skrivelse af 15. december 1993 og 29. maj 1994 har Sverige forelagt et program for bekæmpelse af forårsviræmi hos karper (SVC) i sine kystområder og kontinentale områder;

programmet opfylder betingelserne i artikel 12, stk. 1, i akvakulturretsakten;

der bør foreslås supplerende garantier for at værne om de fremskridt, der er gjort, og sikre, at programmet bliver gennemført med godt resultat i Sverige;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Programmet for bekæmpelse af forårsviræmi hos karper (SVC) i Sverige godkendes.

2. Ved indførsel til Sverige af levende fisk af de arter, som er modtagelige for SVC, og som er anført i bilag A til akvakulturretsakten, samt æg deraf, der ikke er beregnet til konsum, gælder

2.1. enten følgende betingelser:

2.1.1. SVC skal være en anmeldepligtig sygdom i oprindelsesregionen

2.1.2. oprindelsesregionens officielle tjenester skal straks behandle indberetninger om mistanke om smitte hos fisk af karpefamilien

2.1.3. smitteramte steder i oprindelsesregionen skal betegnes som smitteramte

2.1.4. de må ikke komme fra steder, der er betegnet som smitteramte af oprindelsesregionens officielle tjenester

2.2. eller også følgende:

2.2.1. oprindelsesstedet skal på det tidspunkt af året, hvor SVC kan forventes at forekomme, i mindst to år have været underkastet en årlig kontrol af de officielle tjenester på oprindelsesstedet, og der skal være blevet udført laboratorietest til virusisolation

2.2.2. for smitteramte steder gælder

enten følgende:

de skal i mindst tre år have været underkastet de test, der er nævnt under 2.2.1, hvorefter modtagelige arter, der er erklæret sygdomsfri, udsættes for kontrolpopulationen for at bevise, at virus ikke forekommer

eller også følgende:

dets population skal være blevet udryddet og dets anlæg desinficeret; i så fald må der kun genindsættes arter, der er erklæret sygdomsfri

2.2.3. på de steder, der er nævnt under 2.2.1 og 2.2.2, skal alle indførte arter hidrøre fra et sted, der er erklæret sygdomsfrit.

2.3. Sendingerne skal ledsages af et certifikat, der er udfyldt af den officielle tjeneste, som bekræfter, at oprindelsesstedet opfylder de betingelser, som er fastsat i denne beslutning.

3. Sverige forelægger en årlig rapport om sin overvågning af programmet, hvori der redegøres for stikprøvekontrollen, prøveudtagningsmetoderne og resultaterne af de virologiske undersøgelser med beskrivelse af metoderne. Rapporten skal forelægges senest den 1. april det følgende år.

4. Betingelserne i nr. 2 gælder ikke for indførsel til Sverige af fisk og æg fra en EFTA-stat eller en del deraf, som i henhold til artikel 13 i akvakulturretsakten har fået indrømmet supplerende garantier svarende til dem, der er fastsat i denne beslutning.

5. Sverige sætter de nødvendige love og administrative bestemmelser i kraft for at efterkomme denne beslutning senest den 1. juli 1994.

6. Denne beslutning træder i kraft den 1. juli 1994.

7. Denne beslutning er rettet til EFTA-staterne.

8. Kun den engelske udgave af denne beslutning er autentisk.

Udfærdiget i Bruxelles, den 27. juni 1994.

For EFTA-Tilsynsmyndigheden

Pekka SÄILÄ

Medlem af kollegiet